Document ID: 32008E0487

Reference:
26.6.2008
SK
Úradný vestník Európskej únie
L 165/41
JEDNOTNÁ AKCIA RADY 2008/487/SZBP
z 23. júna 2008
na podporu všeobecného uplatňovania a vykonávania Dohovoru o zákaze použitia, skladovania, výroby a transferu protipechotných mín a o ich zničení z roku 1997 v rámci Európskej bezpečnostnej stratégie
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej článok 14,
keďže:
(1)
Európska Rada 12. decembra 2003 prijala Európsku bezpečnostnú stratégiu, ktorej cieľom je medzinárodný poriadok založený na účinnom multilateralizme. Európska bezpečnostná stratégia uznáva Chartu Organizácie Spojených národov ako základný rámec medzinárodných vzťahov. Prioritou Európskej únie je posilniť Organizáciu Spojených národov a pomôcť ju vybaviť tak, aby mohla plniť svoje povinnosti a účinne konať.
(2)
Rezolúcia Valného zhromaždenia Organizácie Spojených národov 51/45 z 10. decembra 1996 naliehavo vyzvala všetky štáty, aby dôrazne presadzovali účinnú medzinárodne právne záväznú dohodu, ktorá by zakazovala používanie, hromadenie, výrobu a transfer protipechotných mín.
(3)
Dohovor o zákaze použitia, skladovania, výroby a transferu protipechotných mín a o ich zničení z roku 1997 (ďalej len „dohovor“) bol otvorený na podpis 3. decembra 1997 a nadobudol platnosť 1. marca 1999. Je komplexným medzinárodným nástrojom na riešenie všetkých otázok súvisiacich s protipechotnými mínami vrátane ich použitia, výroby a obchodovania s nimi, pomoci pre obete, odmínovania a likvidácie zásob.
(4)
Štáty, ktoré sú zmluvnými stranami dohovoru, schválili v decembri 2004 nairobský akčný plán na roky 2005 – 2009 a dohodli sa na rôznych výkladoch v súvislosti so všeobecným uplatňovaním a vykonávaním dohovoru vo všetkých jeho hľadiskách.
(5)
Valné zhromaždenie Organizácie Spojených národov prijalo v decembri 2007 rezolúciu 62/41 o vykonávaní dohovoru, ktorou vyzvalo všetky štáty, ktoré ho ešte nepodpísali, aby k nemu bezodkladne pristúpili; naliehavo vyzvalo všetky štáty, ktoré dohovor podpísali, ale neratifikovali, aby ho bezodkladne ratifikovali, a naliehavo vyzvalo všetky štáty, aby, ak majú možnosť, presadzovali dodržiavanie dohovoru prostredníctvom dvojstranných, subregionálnych, regionálnych a viacstranných kontaktov, osvetových činností, seminárov a iných prostriedkov,
PRIJALA TÚTO JEDNOTNÚ AKCIU:
Článok 1
1.   Európska únia (ďalej len „EÚ“) s cieľom podporiť vykonávanie Dohovoru o zákaze použitia, skladovania, výroby a transferu protipechotných mín a o ich zničení (ďalej len „dohovor“) v súlade s Rezolúciou Valného zhromaždenia Organizácie Spojených národov 62/41 presadzuje tieto ciele:
a)
presadzovanie všeobecného uplatňovania dohovoru a podpora prípravy druhej konferencie o preskúmaní dohovoru v roku 2009;
b)
podpora plného vykonávania dohovoru zo strany štátov, ktoré sú zmluvnými stranami.
2.   Na dosiahnutie cieľov uvedených v odseku 1 uskutoční EÚ tieto projekty:
a)
zorganizovanie najviac šiestich regionálnych alebo sub-regionálnych seminárov zameraných na zvýšenie počtu štátov, ktoré pristúpia k dohovoru a ratifikujú ho, a prípravu druhej konferencie o preskúmaní, ktorá sa uskutoční v roku 2009;
b)
poskytovanie neustálej technickej pomoci štátom, ktoré sú zmluvnými stranami dohovoru, a najviac 25 cielených návštev technickej pomoci v nich s cieľom predložiť odporúčania v súvislosti s plným vykonávaním dohovoru.
Podrobný opis týchto projektov sa nachádza v prílohe.
Článok 2
1.   Za vykonávanie tejto jednotnej akcie zodpovedá predsedníctvo, ktorému pomáha generálny tajomník Rady/vysoký predstaviteľ pre SZBP (GT/VP). Naplno sa zapája Komisia.
2.   Technickú realizáciu projektov uvedených v článku 1 ods. 2 vykonáva jednotka podpory vykonávania Ženevského medzinárodného centra pre humanitárne odmínovanie (ISU/GICHD). Túto úlohu vykonáva pod kontrolou GT/VP, ktorý pomáha predsedníctvu. Na tento účel GT/VP uzavrie s ISU/GICHD potrebné dojednania.
3.   Predsedníctvo, GT/VP a Komisia sa v súlade so svojimi príslušnými právomocami o projektoch pravidelne navzájom informujú.
Článok 3
1.   Finančná referenčná suma na vykonávanie projektov uvedených v článku 1 ods. 2 je 1 070 000 EUR a poskytne sa zo všeobecného rozpočtu Európskej únie.
2.   Výdavky financované zo sumy stanovenej v odseku 1 sa riadia v súlade s postupmi a pravidlami platnými pre všeobecný rozpočet Európskej únie.
3.   Komisia dohliada na riadne vykonávanie výdavkov uvedených v odseku 2, ktoré majú formu grantu. Na tento účel uzatvorí dohodu o financovaní s ISU/GICHD. V dohode o financovaní sa ustanoví, že ISU/GICHD zabezpečí zviditeľnenie príspevku EÚ zodpovedajúce jeho výške.
4.   Komisia sa zasadí za uzavretie dohôd o financovaní uvedených v odseku 3 čo najskôr po nadobudnutí účinnosti tejto jednotnej akcie. Komisia informuje Radu o všetkých ťažkostiach, s ktorými sa počas tohto procesu stretne, a o dátume uzatvorenia dohôd o financovaní.
Článok 4
Predsedníctvo, ktorému pomáha GT/VP, podáva Rade správy o vykonávaní tejto jednotnej akcie na základe pravidelných správ, ktoré vypracuje ISU/GICHD. Tieto správy budú tvoriť základ pre hodnotenie, ktoré uskutoční Rada. Naplno sa zapája Komisia. Informuje o finančných aspektoch vykonávania tejto jednotnej akcie.
Článok 5
Táto jednotná akcia nadobúda účinnosť dňom jej prijatia.
Jej účinnosť uplynie 21 mesiacov po dni uzavretia dohody o financovaní uvedenej v článku 3 ods. 3 alebo šesť mesiacov po dni jej prijatia, ak sa v tomto období neuzavrie žiadna dohoda o financovaní.
Článok 6
Táto jednotná akcia sa uverejní v Úradnom vestníku Európskej únie.
V Luxemburgu 23. júna 2008
Za Radu
predseda
I. JARC
PRÍLOHA
1.   Ciele
Celkovými cieľmi tejto jednotnej akcie sú presadzovanie všeobecného uplatňovania dohovoru, podpora plného vykonávania dohovoru zo strany štátov, ktoré sú zmluvnými stranami, a podpora príprav druhej konferencie o preskúmaní, ktorá sa uskutoční v roku 2009. Zabezpečí sa čo najväčšia synergia s ďalšími relevantnými finančnými nástrojmi EÚ.
2.   Projekty
2.1.   Podpora všeobecného uplatňovania a vykonávania Dohovoru o zákaze použitia, skladovania, výroby a transferu protipechotných mín a o ich zničení a príprava konferencie o preskúmaní v roku 2009.
2.1.1.   Cieľ projektu
Presadzovanie dodržiavania dohovoru prostredníctvom regionálnych a subregionálnych seminárov a podpora príprav druhej konferencie o preskúmaní.
2.1.2.   Opis projektu
Zorganizuje sa najviac šesť regionálnych alebo subregionálnych workshopov s cieľom pripraviť druhú konferenciu o preskúmaní a ďalej podporiť všeobecné uplatňovanie dohovoru.
2.1.3.   Výsledky projektu
Zvýšenie počtu zmluvných strán dohovoru a obnovený celosvetový záujem o význam cieľov a záväzky vyplývajúce z ratifikácie dohovoru, ako aj lepšie chápanie potrieb štátov, ktoré sa v budúcnosti stanú zmluvnými stranami, pokiaľ ide o programy súvisiace s protipechotnými mínami.
Lepšia príprava druhej konferencie o preskúmaní, ktorá sa uskutoční v roku 2009, prostredníctvom posilnenej regionálnej spolupráce.
2.1.4.   Miesta seminárov
ISU/GICHD predloží zoznam prípadných miest na konanie regionálnych seminárov, ktoré potom po porade s príslušnými orgánmi Rady schváli predsedníctvo, ktorému pomáha GT/VP.
Medzi kritériá, ktoré sa používajú pri výbere miest na konanie seminárov, patrí ochota a odhodlanie príslušného štátu v konkrétnom regióne usporiadať seminár, úroveň zapojenia štátov v regióne do dohovoru a, ak je to relevantné, odhodlanie príslušných regionálnych a subregionálnych organizácií.
2.1.5.   Príjemcovia projektu
Štáty, ktoré sú zmluvnými stranami dohovoru, a štáty, ktoré nie sú zmluvnými stranami dohovoru, v regiónoch, v ktorých sa budú organizovať semináre.
2.2.   Podpora plného vykonávania dohovoru
2.2.1.   Cieľ projektu
Pomoc štátom, ktoré sú zmluvnými stranami, pri vykonávaní ustanovení dohovoru.
2.2.2.   Opis projektu
Pomoc štátom, ktoré sú zmluvnými stranami dohovoru, ktoré sú v procese plnenia svojich záväzkov vyplývajúcich z dohovoru.
Návštevy technickej pomoci sa zorganizujú do štátov, ktoré sú zmluvnými stranami, s cieľom posúdiť národnú reakciu na záväzky vyplývajúce z dohovoru a poskytnúť podporu v súlade s inými relevantnými prebiehajúcimi programami a/alebo aktivitami, závermi zo samitu v Nairobi a výsledkami výročných správ o pokroku.
2.2.3.   Výsledky projektu
—
Rozšírenie poznatkov o úsilí spojenom s vykonávaním, ktoré sa vyvíja na vnútroštátnej úrovni, ktoré môže viesť k ďalšej činnosti EÚ.
—
Poskytnutie poradenstva a odporúčaní k technických požiadavkám potrebným na splnenie dohovoru.
—
Vypracovanie príslušných národných plánov v súlade so záväzkami v rámci dohovoru.
2.2.4.   Príjemcovia projektu
Štáty, ktoré sú zmluvnými stranami dohovoru, sa vyzvú, aby požiadali o pomoc. Rozhodnutie sa urobí na základe miery, do akej žiadajúce štáty, ktoré sú zmluvnými stranami dohovoru, zozbierali potrebné podkladové informácie pred zapojením sa do projektu, podnikli zmysluplné kroky na podporu návštevy technických expertov a preukázali pripravenosť naplno využiť informácie získané z projektu.
Pri výbere príjemcov sa bude zohľadňovať dodržiavanie záväzkov, ku ktorým sa možní príjemcovia zaviazali v oblasti odmínovania a likvidácie zásob v rámci lehôt stanovených na stretnutiach štátov, ktoré sú zmluvnými stranami dohovoru.
ISU/GICHD predloží konečný zoznam príjemcov, ktorý potom po porade s príslušnými orgánmi Rady schváli predsedníctvo, ktorému pomáha GT/VP.
3.   Dĺžka trvania
Celková dĺžka trvania vykonávania tejto jednotnej akcie je 21 mesiacov.
4.   Vykonávací subjekt
Za vykonávanie tejto jednotnej akcie a dohľad nad ním zodpovedá predsedníctvo, ktorému pomáha GT/VP. Predsedníctvo zverí technickú realizáciu ISU/GICHD.
ISU/GICHD zabezpečí zviditeľnenie príspevku EÚ zodpovedajúce jeho výške.
5.   Podávanie správ
ISU/GICHD pripraví po každom plánovanom seminári a návštevách technickej pomoci podrobné správy.

Summary:
Dohovor o zákaze protipechotných mín a o ich zničení
Dohovor o zákaze protipechotných mín a o ich zničení
 
ZHRNUTIE K DOKUMENTOM:
Jednotná akcia 2008/487/SZBP – Dohovor o zákaze použitia, skladovania, výroby a transferu protipechotných mín a o ich zničení z roku 1997
Rozhodnutie (SZBP) 2017/1428 na podporu vykonávania Maputského akčného plánu
AKÝ JE CIEĽ JEDNOTNEJ AKCIE A ROZHODNUTIA?
Cieľom jednotnej akcie je podporovať vykonávanie Dohovoru o zákaze protipechotných mín prostredníctvom určitých konkrétnych opatrení. Podpora dohovoru zo strany EÚ bola založená na bezpečnostnej stratégii EÚ (medzitým ju nahradila globálna stratégia EÚ).
Rozhodnutím sa podporuje Maputský akčný plán na vykonávanie Dohovoru o zákaze protipechotných mín v rokoch 2014 až 2019 a stanovuje sa niekoľko cieľov na pomoc pri jeho dosahovaní.
HLAVNÉ BODY
Dohovor o zákaze protipechotných mínViac ako 80 % členských štátov OSN sú zmluvnými stranami dohovoru, a teda ho ratifikovali. USA, Rusko a Čína nie sú zmluvnými stranami.  Všetky krajiny EÚ sú zmluvnými stranami.  Štáty, ktoré sú zmluvnými stranami, sa dohodli, že nebudú:používať protipechotné míny*,vyvíjať, vyrábať, skladovať, udržiavať alebo presúvať protipechotné míny,nikomu pomáhať, nikoho podporovať ani žiadnym spôsobom podnecovať, aby sa zapojil do činnosti zakázanej dohovorom.  Zmluvné strany musia do štyroch rokov zlikvidovať všetky zásoby protipechotných mín a do desiatich rokov odmínovať zamínované oblasti v rámci svojej jurisdikcie alebo kontroly.  V spoločnej akcii EÚ sú stanovené dva ciele:presadzovať dohovor v krajinách, ktoré sa ešte nestali zmluvnými stranami dohovoru (tzv. „všeobecné uplatňovanie“),  podporovať jeho úplne vykonávanie krajinami, ktoré sa stali zmluvnými stranami.  Na dosiahnutie týchto cieľov sa v spoločnej akcii vymedzujú dva typy opatrení:zorganizovať semináre na úrovni regiónov a subregiónov, na ktorých sa budú krajiny podnecovať, aby sa stali zmluvnými stranami dohovoru,  poskytovať krajinám technickú pomoc a poradenské návštevy s cieľom pomôcť im s úplným vykonávaním.  Maputský akčný plán 2014 – 2019
Akčný plán sa zameriava na riešenie troch hlavných otázok týkajúcich sa vykonávania Dohovoru o zákaze protipechotných mín:všeobecné uplatňovanie dohovoru,  zabezpečenie dodržiavania dohovoru štátmi, ktoré sa stali zmluvnými stranami, ale ešte nezlikvidovali svoje zásoby či nezneškodnili existujúce míny,  práva obetí mín a ich zahrnutie do vnútroštátnych politík a právnych predpisov o právach osôb so zdravotnými postihnutím.  Zmluvné strany súhlasili, že budú presadzovať všeobecné uplatňovanie a splnia si svoje zostávajúce povinnosti.
Podpora EÚ a niekoľko projektov zameraných na dosahovanie týchto cieľov na základe rozhodnutia Rady z roku 2017:odmínovanie – zahŕňa pomoc a posilnenie plánovania až v piatich krajinách, ktoré majú pred sebou lehoty na odmínovanie,  pomoc obetiam – podpora začlenenia programov na podporu obetí do širších vnútroštátnych politík,  všeobecné uplatňovanie – podpora predsedníctva dohovoru a pracovnej skupiny na vysokej úrovni pri nadväzovaní kontaktu s krajinami, ktoré zatiaľ nepodpísali dohovor,  likvidácia zásob.  Finančná podpora
Takmer všetky najzávažnejšie zasiahnuté krajiny využívajú finančnú podporu. Medzi tieto krajiny patria Čad, Chorvátsko, Irak, Kolumbia, Laoská ľudovodemokratická republika, Libanon, Líbya, Mjanmarsko, Sýria a Ukrajina.
V rokoch 2012 až 2016 EÚ a krajiny EÚ poskytli podporu vo výške viac ako 600 miliónov EUR.
Odmínovanie sa podporuje prostredníctvom viacerých nástrojov vonkajšej činnosti EÚ:Nástroj rozvojovej spolupráce  Nástroj na podporu stability a mieru  Európsky rozvojový fond.  
ODKEDY SA SPOLOČNÁ AKCIA A ROZHODNUTIE UPLATŇUJÚ?
Spoločná akcia sa uplatňuje od 23. júna 2008 a rozhodnutie od 4. augusta 2017.
KONTEXT
Ďalšie informácie:Dohovor o zákaze použitia, skladovania, výroby a transferu protipechotných mín a o ich zničení (webová lokalita dohovoru o zákaze protipechotných mín)  Protipechotné míny, ručné a ľahké zbrane (Európska komisia)  
HLAVNÉ POJMY
Protipechotné míny: míny navrhnuté tak, aby vybuchli v prítomnosti alebo blízkosti osoby alebo pri kontakte s osobou a aby zneškodnili, zranili alebo usmrtili jednu alebo viac osôb.
HLAVNÉ DOKUMENTY
Jednotná akcia Rady 2008/487/SZBP z 23. júna 2008 na podporu všeobecného uplatňovania a vykonávania Dohovoru o zákaze použitia, skladovania, výroby a transferu protipechotných mín a o ich zničení z roku 1997 v rámci Európskej bezpečnostnej stratégie (Ú. v. EÚ L 165, 26.6.2008, s. 41 – 44)
Rozhodnutie Rady (SZBP) 2017/1428 zo 4. augusta 2017 na podporu vykonávania Maputského akčného plánu na vykonávanie Dohovoru o zákaze použitia, skladovania, výroby a transferu protipechotných mín a o ich zničení z roku 1997 (Ú. v. EÚ L 204, 5.8.2017, s. 101 – 109)
SÚVISIACE DOKUMENTY
Rozhodnutie Rady 2012/700/SZBP z 13. novembra 2012 v rámci Európskej bezpečnostnej stratégie na podporu vykonávania Kartagenského akčného plánu 2010 – 2014, ktorý prijali štáty, ktoré sú zmluvnými stranami Dohovoru o zákaze použitia, skladovania, výroby a transferu protipechotných mín a o ich zničení z roku 1997 (Ú. v. EÚ L 314, 14.11.2012, s. 40 – 46)
Posledná aktualizácia 18.07.2018